Звязда (газета)

**«Звязда́»**, таксама **«Звезда»**, у 1917 годзе таксама **«Молот»**, **«Буревестник»** — штодзённая беларуская грамадска-палітычная газета. Выдаецца ў Мінску на беларускай мове.

Заснавальнікі — Савет Рэспублікі Нацыянальнага сходу Рэспублікі Беларусь, Палата Прадстаўнікоў Нацыянальнага сходу Рэспублікі Беларусь, Савет Міністраў Рэспублікі Беларусь.

Газета асвятляе грамадска-палітычнае, сацыяльна-эканамічнае і культурнае жыццё Беларусі, дзейнасць сілавых органаў і органаў улады ў Беларусі, прафсаюзаў, міжнароднае, фізкультурна-спартыўнае жыццё.

## Гісторыя 
Выходзіць з 1917 года з рознай перыядычнасцю і з перапынкамі. Першы нумар выйшаў 27 ліпеня (9 жніўня) 1917 года ў Мінску на рускай мове. З 1925 года газета друкуецца на беларускай і рускай мовах, са жніўня 1927 года — на беларускай мове.

Спачатку выдавалася як орган Мінскага камітэта РСДРП(б). Арганізатары і першыя рэдактары Вільгельм Кнорын, Карл Ландар, Аляксандр Мяснікоў, Васіль Фамін, Міхаіл Фрунзэ. Двойчы закрывалася Часовым урадам, але выходзіла пад іншымі назвамі: з 15(28).09 да 6(19).10.1917 года — «Молот»; з 8(21).10 да 29.10(11.11).1917 года — «Буревестник», як орган Паўночна-Заходняга абласнога камітэта РСДРП(б). З 1(14).11.1917 года выдаецца пад першапачатковай назвай «Звезда».

Спачатку рэзка крытыкавала пазіцыі Часовага ўрада, прапагандавала праграму РСДРП(б), змяшчала матэрыялы бальшавіцкіх з’ездаў, канферэнцый і пленумаў. Пасля кастрычніцкага перавароту 1917 года асноўны ідэалагічны і прапагандысцкі орган бальшавікоў. У сувязі з акупацыяй Беларусі немцамі з лютага 1918 года выдавалася ў Смаленску як газета Паўночна-Заходня абласнога і Смаленскага губернскага камітэтаў РКП(б). Са снежня 1918 года зноў у Мінску. З пачатку сакавіка 1919 года «Звязда» — орган ЦК КП(б) Літвы і Беларусі, 1-19.04.1919 года выходзіла ў Вільні, з 1.05 да 8.08.1919 года — зноў у Мінску. Падчас польскай акупацыі з восені 1919 года выдавалася ў Смаленску, штотыднёвік, з 8.08.1920 — у Мінску. У 1920-1930-я гады асвятляла пытанні калектывізацыі, індустрыялізацыі, культурнага будаўніцтва праз дзейнасць камуністычнай партыі. У 1920—1921 гадах рэдактарам «Звязды» працаваў Вітольд Ашмарын, які потым стаў арганізатарам і першым кіраўніком Беларускага аддзялення Расійскага тэлеграфнага агенцтва.

У Другую сусветную вайну была органам друку савецкага падпольнага і партызанскага руху барацьбы з нацысцкімі акупантамі. Спачатку выходзіла ў Мінску, потым у Магілёве і Гомелі (да 13.08.1941). У маі—верасні 1942 года выпускалася нелегальна як орган Мінскага падпольнага камітэта КП(б)Б; выйшлі 4 нумары. Рэдактары Уладзімір Амельянюк (№ 1), Вячаслаў Нікіфараў (№ 2-4). З 27.01.1943 да 1.07.1944 года выдавалася як орган ЦК КП(б)Б і Мінскага абкама КП(б)Б у зоне дыслакацыі партызанскіх злучэнняў на Міншчыне, выйшлі 93 нумары (у студзені 1943 — лютым 1944, рэдактар Міхаіл Барашкаў). З 10.7.1944 года выдаецца ў Мінску, да 1991 года орган ЦК КПБ, Вярхоўнага Савета і Савета Міністраў БССР.

## Узнагароды 
* 1965 год — ордэн СССР Айчыннай Вайны 1-й ступені.
* 1967 год — ордэн Працоўнага Чырвонага Сцяга.
* 2019 год — прэмія Нацыянальнага конкурсу друкаваных СМІ Залатая Ліцера у намінацыі «Найлепшыя матэрыялы сацыяльна-эканамічнай тэматыкі»

## Тыраж 
* 1917 г., № 1 — 1500 асобнікаў
* 1918 г., № 1 — 16 тыс. ас.
* 1991 г., № 2 — 102,8 тыс. ас.
* 1992 г., № 1 — 81,1 тыс. ас.
* 1993 г., № 1 — 207 тыс. ас.
* 1994 г., № 1 — 173 тыс. ас.
* 1995 г., № 1 — 177,7 тыс. ас.
* 1996 г., № 1 — 113,3 тыс. ас.
* 2011 г., № 1 — 33,3 тыс. ас.
* 2013 г., № 1 — 26,1 тыс. ас.
* 2016 г., № 1 — 20,6 тыс. ас.

## Галоўныя рэдактары 
* Аляксандр Мяснікоў (1917)
* Вільгельм Кнорын (1917)
* Яфім Генкін (1921)
* Вітольд Ашмарын (1921)
* Вульф Нодэль (1921—1925)
* Уладзімір Валынскі (кастрычнік 1925)
* Валер Шафранскі (май 1927)
* Майсей Шульман (май — 8 жніўня 1927)
* Іван Асмоў (9 жніўня 1927 — май 1930)
* Арон Мітлін (чэрвень—кастрычнік 1930)
* Станіслаў Будзінскі (кастрычнік 1930 — лістапад 1931)
* Міхаіл Гарын (лістапад 1931 — жнівень 1932)
* Рыгор Брагінскі (верасень 1932 — май 1934)
* Навум Ленцнэр (чэрвень 1934 — студзень 1935)
* Мікалай Сцернін (студзень 1935 — жнівень 1936)
* Аляксандр Джалюк (жнівень — кастрычнік 1936)
* Дзмітрый Юркоў (кастрычнік 1936 — кастрычнік 1937)
* Ізраіль Афенчэім (кастрычнік 1937 — ліпень 1938)
* Дзям’ян Лебедзеў (жнівень 1938 — жнівень 1939)
* Цімафей Гарбуноў (жнівень 1939 — сакавік 1941)
* Міхаіл Астапенка (сакавік—жнівень 1941)
* Уладзімір Амельянюк (студзень — 26 мая 1942)
* Вячаслаў Нікіфараў (26 мая — 26 верасня 1942)
* Уладзімір Казачонак (27 верасня 1942 — 24 студзеня 1943)
* Міхаіл Барашкаў (25 студзеня 1943 — 21 лютага 1944)
* Васіль Самуцін (1944—1945)
* Даніла Драгун (1945—1954)
* Васіль Пыжкоў (1954—1969)
* Міхаіл Дзялец (1969—1973)
* Аркадзь Тоўсцік (1973—1986)
* Іван Макаловіч (1986—1989)
* Уладзімір Наркевіч (1989—2011)
* Алесь Карлюкевіч (2011—2016)
* Павел Сухарукаў (з 2016)

## Крыніцы 
## Спасылкі 
* Афіцыйная старонка газеты «Звязда»

Катэгорыя:Газеты Беларусі
Катэгорыя:Газеты на беларускай мове
Катэгорыя:1917 год у Мінску
Катэгорыя:Падпольны друк Беларусі ў Вялікую Айчынную вайну
Катэгорыя:Беларускія СМІ